Simbol zaveta je bila Minervina sova koja sedi na knjizi (štampa iz 1776).
**Iluminati** (množina od lat. *illuminatus* — "prosvetljeni" ili "prosvećeni") naziv je nekoliko stvarnih i izmišljenih grupa ili redova. Izvorno, naziv se odnosio na "Bavarske Iluminate" iz doba prosvetiteljstva, tajno društvo koje je osnovano 1. maja 1776. godine sa ciljem da se suprotstavi praznoverju, predrasudama, verskom uticaju na javni život, zloupotrebi državne vlasti, kao i da podrži obrazovanje žena i rodnu ravnopravnost. Iluminate je, zajedno sa drugim tajnim društvima, Bavarsko državno rukovodstvo uz ohrabrenje Rimokatoličke crkve proglasilo nezakonitim, te trajno raspustilo 1785. godine. U sledećih nekoliko godina, red su "ocrnili" konzervativni i religiozni kritičari, koji su tvrdili da su Iluminati bili odgovorni za Francusku revoluciju.

Kasnije je taj naziv počeo da se koristi za razne organizacije koje tvrde, ili za koje se nepotkrepljeno tvrdi, da imaju veze sa "Bavarskim Iluminatima" i sličnim tajnim društvima. Za njih se često tvrdi da su se urotile da upravljaju svetskim dešavanjima kroz uticanje na ishode događaja i postavljanje svojih agenata u vlade i korporacije, a u svrhu stvaranja Novog svetskog poretka. Mnoge teorije zavere se baziraju na uverenju da su Iluminati glavni idejni tvorci Novog svetskog poretka.

### Istorija

Adam Weishaupt (1748—1830), osnivač bavarskih Iluminata
Ovaj red je osnovao Adam Weishaupt dana 1. maja 1776. godine u bavarskom gradu Ingolštatu, a prvobitno je brojao pet članova. Weishaupt je bio isusovac, kao i prvi profesor kanonskog prava na Univerzitetu u Ingolštadu. Pokret je bio stvoren od slobodnih mislioca, kao jedan izdanak prosvetiteljstva, najverovatnije po ugledu na masone. Članovi su polagali zavet tajnosti, te obećali poslušnost svojim pretpostavljenima.

Glavni ciljevi iluminata bili su suprotstavljanje praznoverju, predrasudama, uticaju Crkve na državnu vlast, filozofiju u nauku; pokušavali su da smanje zloupotrebu državne vlasti, te podržavali rodnu ravnopravnost. Prvobitno, Weishaupt je planirao da ime reda bude "Usavršeni" (lat. *perfectibilis* — "poboljšani"). Red je često nazivan i "Bavarski Iluminati", a njihova ideologija "iluminizam". Mnogi uticajni intelektualci i političari smatrali su sebe članovima reda, među kojima su vojvoda Ferdinand od Brunswicka i diplomata Xavier von Zwack. Red je imao ogranke u većini evropskih zemalja, a navodno je u prvih deset godina postojanja imao oko 2.000 članova. U redu su bili književnici poput Goethea i Herdera, kao i tada vladajuće vojvode od Gote i Vajmara.

Godine 1777. na vlast je došao Karl Theodor, nasledni vladar Bavarske, koji je bio pobornik prosvećenog apsolutizma. Njegova vlada je 1784. godine zabranila sva tajna društva, uključujući i Iluminate. Weishaupt je pobegao, a dokumenti i prepiske, koji su najviše zaplenjeni u Zwackovom domu, vlada je objavila 1787. godine.

### Barruel i Robison

Između 1797. i 1798. godine, autori Augustin Barruel i John Robison napisali su dela koja su sadržala teorije da Iluminati predstavljaju otvorenu međunarodnu zaveru, te su tvrdili da upravo oni stoje iza Francuske revolucije. Dela su postala popularna, te su godinama kasnije preštampavana i u drugim delima citirana.

Knjige su stigle i do Sjedinjenih Američkih Država, a širom Nove Engleske, velečasni Jedidiah Morse propovedao je protiv Iluminata. Takozvana "hajka" na Iluminate splasnula je početkom 19. veka, ali se javljala dvadesetih i tridesetih godina istog stoleća, tokom delovanja anti-masonskog pokreta.

Moderno doba
------------

Nekoliko novijih i sadašnjih bratskih organizacija tvrde da potiču od "Bavarskih Iluminata", te otvoreno koriste ime "Iluminati". Neke grupe za ime svoje organizacije koriste varijacije imena "Red Iluminata", dok drugi, poput "Reda istočnog hrama", pojam "Iluminati" koriste kao nivo u hijerarhiji njihove organizacije. Međutim, nema dokaza da ove grupe imaju značajnu političku moć ili uticaj, ali je poznato da se koriste nedokazanim vezama sa "Bavarskim Iluminatima", koje koriste kao sredstvo za privlačenje novih članova.

Popularna kultura
-----------------

### Savremena teorija zavere

Nema dokaza da su prvobitni "Bavarski Iluminati" preživeli zabranu koja se desila 1785. godine. Međutim, pisci kao što su Mark Dice, David Icke, Texe Marrs, Jüri Lina i Morgan Gricar, tvrdili su da su "Bavarski Iluminati" opstali, moguće i do danas. Mnoge od ovih teorija smatraju da svetske događaje kontroliše i manipuliše tajno društvo koje sebe naziva Iluminatima. Teoretičari zavere tvrde da su mnogi značajni ljudi bili ili jesu članovi Iluminata, a predsednici SAD su uobičajena meta takvih tvrdnji.

Ključna figura u pokretu teorije zavere, Majron Fagan, posvetio je svoje poslednje godine života u pronalaženju dokaza kako su razne istorijske događaje — poput bitke kod Vaterloa, Francuske revolucije, atentata na Johna F. Kennedyja, kao i navodna komunistička zavera za ubrzanje stvaranja Novog svetskog poretka kroz infiltriranje u holivudsku filmsku industriju — orkestrirali Iluminati.

### Romani

Iluminati — ili fiktivne savremene grupe koje su nazvane Iluminatima — igraju ključnu ulogu u nekim romanima, među kojima se izdvajaju dela "Anđeli i demoni" američkog pisca Dana Browna, te "Foucaultovo klatno" italijanskog pisca i filozofa Umberta Eca.

Literatura
----------

* Burns, James; Utt, Walter C. (1980). „Further Illumination: Burns Challenges Utt and Utt Responds". *Liberty* (Washington, D. C.: Review and Herald Publishing Association) **75** (2, mart—april): 21—23. Pristupljeno 2013-10-05. [*mrtav link*]
* Wäges, Josef; Markner, Reinhard, ur. (2015) (English). *The Secret School of Wisdom: The Authentic Ritual and Doctrines of the Illuminati*. Hersham, Surrey: Lewis Masonic. ISBN 9780853184935.
* Engel, Leopold (1906). *Geschichte des Illuminaten-ordens*. Berlin: Hugo Bermühler verlag. OCLC 560422365.
* Gordon, Alexander (1911). „Illuminati". u: Hugh Chisholm. *Encyclopædia Britannica*. **14** (11 izd.). NY: Encyclopædia Britannica, Inc.. Pristupljeno 15. 10. 2013.
* Le Forestier, René (1914) (French). *Les Illuminés de Bavière et la franc-maçonnerie allemande*. Paris: Librairie Hachette et Cie. OCLC 493941226.
* Markner, Reinhard; Neugebauer-Wölk, Monika; Schüttler, Hermann, ur. (2005). *Die Korrespondenz des Illuminatenordens. Bd. 1, 1776–81*. Tübingen: Max Niemeyer. ISBN 978-3-484-10881-3.
* Melanson, Terry (2009). *Perfectibilists: The 18th Century Bavarian Order of the Illuminati*. Walterville, Oregon: Trine Day. OCLC 182733051.
* Mounier, Jean-Joseph (1801). *On the Influence Attributed to Philosophers, Free-Masons, and to the Illuminati on the Revolution of France*. Trans. J. Walker. London: W. and C. Spilsbury. Pristupljeno 15. 10. 2013.
* Roberts, J.M. (1974). *The Mythology of Secret Societies*. NY: Charles Scribner's Sons. ISBN 978-0-684-12904-4.
* Robison, John (1798). *Proofs of a Conspiracy Against All the Religions and Governments of Europe, Carried on in the Secret Meetings of Free Masons, Illuminati, and Reading Societies* (3 izd.). London: T. Cadell, Jr. and W. Davies. Pristupljeno 15. 10. 2013.
* Simpson, David (1993). *Romanticism, Nationalism, and the Revolt Against Theory*. University of Chicago Press. ISBN 978-0-226-75945-6.
* Stauffer, Vernon (1918). *New England and the Bavarian Illuminati*. NY: Columbia University Press. str. 129—134. OCLC 2342764.
* Utt, Walter C. (1979). „Illuminating the Illuminati". *Liberty* (Washington, D. C.: Review and Herald Publishing Association) **74** (3, maj—jun): 16—19, 26—28. Pristupljeno 2013-10-15. [*mrtav link*]
* Barkun, Michael (2003). *A Culture of Conspiracy: Apocalyptic Visions in Contemporary America*. Comparative Studies in Religion and Society. Berkeley, CA: University of California Press. ISBN 978-0-520-23805-3.

Vanjske veze
------------

***Iluminati*** na Wikimedijinoj ostavi

* Das Gespenst des Illuminatenordens - Verschwörungstheorien und wirkliche Verschwörungen
* Der Geheimbund der Illuminaten
* Weishaupts Gespenster oder Illuminati.org revisited. Zur Geschichte, Struktur und Legende des Illuminatenordens. Arhivirano 2013-10-16 na Wayback Machine-u
* Deutsche aufklärerische Adelige als Erleuchtete 1776—1793.[*mrtav link*]
* Illuminati, The New World Order & Paranoid Conspiracy Theorists (PCTs).